ส่วนที่ 1

ข้อมูลสรุป 

(Executive Summary)

-   บริษัท ยัวซ่าแบตเตอรี่ ประเทศไทย จำกัด (มหาชน) (“บริษัทฯ”) หรือ Yuasa Battery
    (Thailand) Public Company Limited ประกอบธุรกิจหลัก ประเภทผลิต รับจ้างผลิต
    และจำหน่ายแบตเตอรี่รถยนต์ แบตเตอรี่จักรยานยนต์และ แบตเตอรี่สำรองระบบไฟ (Power
    Supply Battery) เพื่อจำหน่ายภายในประเทศ และส่งออกตลาดต่างประเทศ
    ทั้งยังมีการนำเข้าและจำหน่ายระบบไฟฟ้าสำรอง (Power Supply)
    เพื่อจำหน่ายภายในประเทศอีกด้วย

-   ณ วันปิดสมุดทะเบียนครั้งหลังสุดเมื่อวันที่ 29 มีนาคม 2547 ผู้ถือหุ้นรายใหญ่ประกอบด้วย
    ตระกูลมนูธรรมและบริษัทในเครือถือหุ้นร้อยละ 36.94 บริษัท ยัวซ่า คอร์ปอเรชั่น
    ประเทศญี่ปุ่นถือหุ้นร้อยละ 39.55 และ นายโคอิชิ
    อูเอด้า ถือหุ้นร้อยละ 2.06 และที่ประชุมผู้ถือหุ้นครั้งที่ 10 ประจำปี 2547 เมื่อวันที่ 29
    เมษายน 2547 ได้อนุมัติให้มีการเปลี่ยนแปลงมูลค่าหุ้นจาก 5 บาทเป็น 1 บาท
    ทำให้หุ้นสามัญจดทะเบียนเดิม 21,525,000 00 หุ้น เพิ่มขึ้นเป็น 107,625,000.00 หุ้น

-   บริษัทฯได้รับการยอมรับภายในประเทศถึงความเป็นผู้บุกเบิกตลาดแบตเตอรี่ตะกั่วกรดชนิด
    Maintenance Free สำหรับรถยนต์และรถจักรยานยนต์
    ทั้งยังได้รับความไว้วางใจจากผู้ผลิตรถจักรยานยนต์ในประเทศทุกราย
    ให้มีการสั่งซื้อแบตเตอรี่ของบริษัทฯเพื่อไปติดตั้งในรถจักรยานยนต์ใหม่ครบทุกยี่ห้อ

-   ในการขายสินค้าของบริษัทฯ นั้น ตลาดทดแทน (Replacement Equipment Market)
    ภายในประเทศทางบริษัทฯจะจัดจำหน่ายผ่านบริษัท ยัวซ่าเซลส์ แอนด์ ดิสทริบิวชั่น จำกัด
    ซึ่งเป็นบริษัทลูกโดยบริษัทฯ ถือหุ้นอยู่ร้อยละ 99.99 และ
    การขายตลาดต่างประเทศที่อยู่นอกเหนืออาณาเขตประเทศ ไทย ลาว กัมพูชา พม่า
    การจัดจำหน่ายของบริษัทฯภายใต้เครื่องหมายการค้า "YUASA"
    บริษัทฯต้องได้รับความเห็นชอบจาก บริษัท ยัวซ่า คอร์ปอเรชั่น ประเทศญี่ปุ่น
    ("บริษัทร่วมทุน") โดยปกติบริษัทร่วมทุนจะช่วยหาตลาดส่งออกให้บริษัทฯในอีกทางหนึ่ง
    โดยบริษัทร่วมทุนอาจจะซื้อของทั้งจำนวนจากบริษัทฯหรือคิดเป็นค่านายหน้าในการขาย
    ถ้าเป็นการขายสินค้าภายในอาณาเขตของบริษัทฯหรือการจำหน่ายสินค้าภายใต้เครื่องหมายการค้าอื่นๆ
    นั้น ทางบริษัทฯสามารถจัดจำหน่ายได้โดยอิสระจากบริษัทฯ

-   ผลการดำเนินงานของบริษัทฯ ในช่วง 3 ปีที่ผ่านมา
    รายได้รวมของบริษัทฯมีการเติบโตอย่างต่อเนื่อง จาก 1,014.84 ล้านบาท ในปี 2545 เป็น
    1,043.50 ล้านบาท ในปี 2546 และ 1,223.78 ล้านบาท โดยเพิ่มขึ้นประมาณร้อยละ
    17.28 จากปี 2546 ทั้งนี้ในปี 2547 มีรายได้จากตลาดทดแทน,ตลาดส่งออก
    และตลาดรถใหม่ ซึ่งถือเป็นรายได้หลักโดยคิดเป็นร้อยละ 34.75, 28.15 และ 27.93
    ตามลำดับ และมีรายได้จากตลาดแบตเตอรี่สำรองไฟ ร้อยละ 7.31

-   ในวันที่ 1 เมษายน 2547 ที่ผ่านมา บริษัท ยัวซ่า คอร์ปอเรชั่น ประเทศญี่ปุ่น (YCJ)
    ได้ทำสัญญาควบรวมกิจการกับ บริษัท เจแปน สตอเรจ แบตเตอรี่ จำกัด ภายใต้บริษัทใหม่ที่ชื่อ
    บริษัท จีเอส ยัวซ่า คอร์ปอเรชั่น จำกัด (GYC) จึงเป็นเหตุให้ GYC
    เข้าข่ายการได้มาซึ่งหุ้นสามัญของกิจการโดยผ่านนิติบุคคล (YCJ)
    ที่เป็นผู้ถือหุ้นของกิจการอยู่ก่อน (Chain principle) จนข้ามจุดที่ต้องทำคำเสนอซื้อ
    ตามประกาศของคณะกรรมการกำกับหลักทรัพย์และตลาดหลักทรัพย์ที่ กจ.53/2545
    ทั้งนี้ภายหลังจากที่มีการควบรวมกิจการแล้ว ทางกลุ่ม GYC
    มีนโยบายที่จะโอนธุรกิจภายนอกประเทศญี่ปุ่น ซึ่งรวมถึงการถือหุ้นของบริษัท ยัวซ่าแบตเตอรี่
    ประเทศไทย จำกัด (มหาชน) ให้อยู่ภายใต้การดูแลของบริษัทที่จัดตั้งใหม่ซึ่ง GYC
    ถือหุ้นร้อยละ 100 คือ บริษัท จีเอส ยัวซ่า อินเตอร์เนชั่นแนล จำกัด (GYIN)
    หลังการทำคำเสนอซื้อในช่วงวันที่ 24 พฤศจิกายน 2547 ถึง 30 ธันวาคม 2547
    มีจำนวนหุ้นที่รับซื้อไว้ทั้งสิ้น 43,789,450 หุ้น คิดเป็นร้อยละ 40.69 ของหุ้นทั้งหมด
    ซึ่งจะถือโดย GYIN